text: Video: 17-årig dræbt af strøm på godstog
  28 maj 2014 kl. 08.59
  En 17-årig dreng fra Slagelse blev dræbt af elektrisk stød, da han kravlede op på en godsvogn på Lunderskov station tirsdag aften. Han fik 50.000 Volt gennem sig og var død på stedet.
  Den 17-årige var elev på en specialskole i Vamdrup, og legede sammen med fire kammerater på baneterrænet.
  Kl. 21.45 kravlede den 17-årige op på et godstog, som holdt på stationen i Lunderskov. Og derved kom han i nærheden af køreledningerne, som har en spænding på 50.000 volt.
  - Banedanmark har oplyst, at det svarer til strømmen til 300.000 elpærer, siger politikommissær Henrik Dam, lokalpolitiet i Kolding, til TV SYD.
  Politiet ved ikke, om den unge mand har rørt ved køreledningen ? eller om han er ramt af en gnist.
  - Vi har fået oplyst, at en gnist ? en såkaldt lysbue ? kan ramme personer helt op til 1,75 meter fra ledningen, siger Henrik Dam.
  Der blev ydet førstehjælp på stedet, men en ambulancelæge kunne kl. 22 konstatere, at den 17-årig var død.
  
  